Wat ek wel wou doen, was om elke iets wat ek gekoop het vir die woonstellewe nie daar te los nie. Elke liewe ding. Behalwe manlief se groot bruin plastiese kas wat hy vir ons kamer se stoep gekoop het. Dit het hy agtergelaat.
Manlief se kontrak is nagekom. Ons gaan beslis nie weer die expat ding doen nie. Die Here het ons veilig huis toe gebring, Ons bly nou net hier.
Ons en Mia-hulle het Saterdagaand by Forest oorkant die pad gaan eet. Ek het mos al geskryf dat ons nog nie saam met vriende daar geëet het nie. Ek moes seker byskryf nie saam jmet regte vriende nie.
Wel, nou het ons so in die doodsnikke van ons verblyf in Almaty en Kazakhstan saam met Mia-hulle daar gaan eet. Hulle het Sondagaand laas week ook by ons gebraai. Ek gaan haar mis.
Dinsdag het ek saam met my nuwe Almaty vriendinne gaan koffie drink, dit was pret. Ek het al daarvan vertel. Hier is foto's vir almal wat nuuskierig is oor die maters in Almaty.
Die aand is ek en manlief saam met twee vriende na Pinta restaurant in die Kazakhstan hotel. Ek wou al so lankal daar gaan eet. Dit is regtig baie mooi, ek het die kos geniet. Behalwe natuurlik dat my kos heel laaste gekom het. Soos heel, heel laaste. Die ander was al klaar met hulle kos …
Saterdagoggend het ons saam met vriende ontbyt gaan eet. Maar eers moes ons terug na die laboratorium omdat ons nie al ons papierwerk gekry het nie.
So is ons met die bus af na McDonalds, want dit is soveel lekkerder as Suid-Afrika se Mc. Dit is regte, egte vleis. Die plek was vol, dus het ons wegneemete gevat, die koeldrank op pad na die busstop gedrink, gewag (langer as wat ons gedink het ons sou) en by die hotel gaan eet.